ছোট্ট থেকেই বড্ড ঘরকুনো। দীপ্তায়নের শিশু মন কখনও ব্যাট-বল কিংবা ফুটবলকে আকৃষ্ট করেনি। তখন ও নার্সারিতে পড়ে। ঠাকুমা ঝর্না ঘোষের সঙ্গে দাবা খেলত ও। ঠাকুরমার ঝুলি ব্যাঙ্গমা-ব্যাঙ্গমি কিংবা পক্ষীরাজ ঘোড়ায় চড়ে রাজপুত্রের গল্প ওকে টানত না বরং টানত রাজা-প্রজাদের নিয়ে হাতি-ঘোড়া-নৌকো নিয়ে যুদ্ধ যুদ্ধ খেলা। সতেরোর দীপ্তায়নের দীপ্ত চোখে জবাব, ‘মাইন্ডগেম ভালোবাসতাম’। ঠাকুমার কাছেই দাবার হাতেখড়ি দীপ্তায়নের। বলা ভালো দাবার A B C D শেখা। সেই শুরু। তখন অবশ্য পড়ার ফাঁকে দাবা খেলা হত। দাবার বোর্ডে ছেলের এমন আকর্ষন দেখে লেকটাউন কালচারাল চেস অ্যাকাডেমিতে ভর্তি করে দিলেন বাবা সন্দীপ ঘোষ। কিন্তু সাউথ পয়েন্টে ভর্তি হতেই দমদম থেকে দীপ্তায়নদের ঠিকানা বদলে হল হালতু। আর দাবা শেখার পাঠশালাও তখন বদলে গেল গোর্কি সদনের অ্যলেখিন চেজ ক্লাব। তখন ২০০৪।